《上知府少卿》
宋代·强至

近代东南守，何人与古同。
唯公临婺女，变俗似文翁。
流化陶编户，延儒萃泮宫。
栖粮农亩溢，鞠草讼囹空。
风月歌诗健，江山气象雄。
双溪今改观，八咏昔非工。
文酒高欢外，园林胜赏中。
妙年登白首，素节有清风。
嘉会千龄合，皇天五福融。
晚跻卿位棘，行觐帝宸枫。
卓马趋严诏，元龟简上聪。
谋猷一朝启，利泽万区通。
诸邑谁无状，孤生性最蒙。
简书循吏检，牒诉尽愚衷。
锐意锄奸蠹，推心活困穷。
不能防众口，止解洁微躬。
方托云垂荫，俄观岁改筩。
气寒期念黍，声在或知桐。
昔值民留寇，始闻书荐雄。
生成单贱迹，今日愿因公。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。